《咏得攀杨柳寄故人胡大》
明代·林鸿

东风吹绿正依依，欲折长条愧别离。苏小门前人散后，霸陵桥上燕来时。

飞花荡漾随征棹，乱叶飘飘泛酒旗。只恐化萍春又去，好将一曲寄相思。

作者简介：明福建福清人，字子羽。洪武初以人才荐，授将乐县学训导，官至礼部员外郎。性落拓不善仕，年未四十自免归。工诗，为闽中十才子之首。有《鸣盛集》。